Twee vas wat Valke glo wou omkoop | Maroela Media
Twee vas wat Valke glo wou omkoop
Twee mans is in hegtenis geneem nadat hulle 'n ondersoekbeampte van die Valke glo met R400 000 wou omkoop.
"Die integriteit van beamptes van die Valke het weereens die toets deurstaan," het maj. Robert Netshiunda, woordvoerder van die polisie se prioriteitsmisdaadeenheid, gesê. "Die mans is in hegtenis geneem kort nadat hulle die R400 000 in kontant aan 'n ondersoekbeampte oorhandig het sodat hy 'n saak teen hul vriende kon vernietig."
Volgens Netshiunda is die drie mans verlede jaar in Durban in hegtenis geneem op aanklag van die diefstal van koffiebone ter waarde van R1,5 miljoen.
"Die twee mans het Donderdag die Valke genader wat met die forensiese laboratorium in Pietermaritzburg saamgewerk het. Hulle het 'n ooreenkoms aangegaan dat die saak teen George Charalambus (53), Selvanathan Chetty (43) en Richard Seaman (47) vernietig sou word. Die mans is in November in hegtenis geneem," het hy bygevoeg.
Een van die verdagtes wat glo die Valke wou omkoop, was Charalambus self, 'n sake-eienaar in die gebied. Hy en sy drie medepligtiges is vroeër in die Durbanse landdroshof vrygelaat op borgtog van R10 000. Hy sou op 7 April 2016 weer in die hof verskyn het.
Charalambus en 'n 50-jarige man het Vrydag in die Pietermaritzburg-landdroshof verskyn op aanklag dat hulle 'n polisiebeampte wou omkoop.